ગાંધીનગર-વિધાનસભામાં જ્યાં આજે કોંગ્રેસે પેટ્રોલ-ડીઝલ ઉપર વેટ મામલે ભારે સૂત્રોચ્ચાર સાથે વેલમાં ધસી જઇ આખા દિવસનું સસ્પેન્શન વહોરી લીધું હતું તે મુદ્દે રાજ્ય સરકારે જણાવ્યું કે ગુજરાત દેશમાં સૌથી ઓછામાં ઓછો વેટ ઉઘરાવતું રાજ્ય છે. નાયબ સીએમ નિતીન પટેલે કહ્યું કે સમગ્ર દેશમાં અન્ય રાજ્યોની સરખામણીએ પેટ્રોલ અને ડીઝલ ઉપર સૌથી ઓછોમાં ઓછા વેટ ગુજરાતમાં ઉઘરાવવામાં આવે છે. ગુજરાતમાં હાલની સ્થિતિએ પેટ્રોલ ઉપર ૨૦ ટકા વેટ અને ૪ ટકા સેસ (CGST) જ્યારે ડીઝલ ઉપર પણ ૨૦ ટકા વેટ અને ૪ ટકા સેસ (CGST) લેવામાં આવે છે. જ્યારે દેશમાં કોંગ્રેસશાસિત રાજ્ય પેટ્રોલ ઉપર પંજાબ અને કર્ણાટકમાં અનુક્રમે ૨૮ અને ૩૦ ટકા વેટ લેવામાં આવે છે. આ ઉપરાંત કેરળમાં અને પશ્ચિમ બંગાળમાં અનુક્રમે ૨૫ ટકા વેટ ૩૧ ટકા પેટ્રોલ ઉપર વસૂલવામાં આવે છે. ભારતીય જનતા પાર્ટીની સરકારે અન્ય રાજ્યોની સરખામણીએ ગુજરાત ઓછામાં ઓછા કર ઉઘરાવે છે તેમ આજે વિધાનસભા ગૃહમાં પ્રશ્નોતરી કાળ દરમિયાન પેટ્રોલ-ડીઝલના વેટ ઉપર પૂછાયેલા પ્રશ્નનો પ્રત્યુત્તર આપતાં નિતીનભાઇ પટેલે જણાવ્યું હતું.